ועדת הכלכלה, כנסת 18, פרוטוקול מספר 69, 2009-07-27 12:00

אופיר אקוניס: זימנו אתכם כאן לבקשה לדיון מחדש ודיון מחדש בתקנות התעבורה (הוראת שעה), התשס"ו-2006 (תיקון), התשס"ט-2009, בדבר ביטול הוראת השעה בעניין השימוש ברכינוע.

אופיר אקוניס: התעורר כאן ויכוח בישיבה הקודמת לגבי התחילה הרטרואקטיבית.

אופיר אקוניס: המסקנה היא שאנו כן צריכים להודיע על תחילה של התקנות הללו ביום י"ב בסיוון התשס"ט, 4 ביוני 2009, ואין מה לעשות, זה רטרואקטיבי.

לאה ורון: קודם כול תצביע על הבקשה לדיון מחדש.

אופיר אקוניס: אני מאשר לקיים דיון מחדש בתקנות התעבורה (הוראת שעה), התשס"ו-2006 (תיקון), התשס"ט-2009.

אופיר אקוניס: האם אתם רוצים להעיר דבר מה לפני שאנחנו מאשרים את התקנות?

אתי בנדלר: בכל זאת כדאי שגברת ראובני תסביר את הבקשה.

אופיר אקוניס: בבקשה, גברת ראובני.

חוה ראובני: בישיבה הקודמת אושר עקרונית להפוך את הוראת השעה בעניין הרכינוע להוראה קבועה בתקנות התעבורה, בסדרת התקנות שמסדירות את השימוש בו.

חוה ראובני: היועץ המשפטי של הוועדה הציג אז את השאלה האם ניתן לבטל הוראת שעה שפקעה כבר.

חוה ראובני: אדוני היושב-ראש הסמיך למעשה את היועץ המשפטי לבדוק מה היא הדרך המשפטית הנכונה להשיג את המטרה הזאת.

חוה ראובני: התייעצנו עם משרד המשפטים.

חוה ראובני: בסופו של דבר התשובה שלהם היתה שאפשר לבטל הוראת שעה אף לאחר שפקעה.

חוה ראובני: ואז עלתה השאלה מה דינם של החודשיים שחלפו באמצע, בין פקיעת הוראת השעה ובין הביטול של סעיף הוראת השעה.

חוה ראובני: חשבנו שציבורית ומשפטית, מכל בחינה שהיא נכון שתהיה רציפות בהסדר, שההסדר יהיה אחיד וקבוע ורציף.

חוה ראובני: מכיוון שהתקנות הן תקנות מתירות ולא תקנות אוסרות, כי בלי התקנות אסור להשתמש ברכינוע ועם התקנות מותר להשתמש ברכינוע באופן מסויג, אז אין מניעה עקרונית חוקתית לתקן את התקנות החדשות, את ביטול הוראת השעה, באופן רטרואקטיבי כך שהסדר הרכינוע יחול באופן רצוף ממתי שנכנס לתוקף, ביוני 2006, ועד שמישהו ירצה לשנות אותן ויפעל לשם כך.

חוה ראובני: זאת הסיבה שביקשנו דיון מחדש, כדי לקבוע במפורש סעיף תחולה רטרואקטיבית.

חוה ראובני: המשנה ליועץ המשפטי לממשלה (חקיקה) אישרה הגשת בקשה כזאת עם תחילה רטרואקטיבית של התקנות.

אתי בנדלר: רציתי לומר שכאשר עו"ד איתי עצמון נועץ בי, לא היה לי כל ספק שזאת הפרוצדורה הראויה וכך צריך לעשות.

לאה ורון: זה גם מה שעו"ד עצמון אמר בוועדה והציע לוועדה.

אופיר אקוניס: עו"ד איתי עצמון העלה את הדברים וצריך לשבח אותו על תשומת לבו.

אופיר אקוניס: גם אני אגיד לו, ואשמח אם תעבירי לו את דבריי גם את.

אתי בנדלר: בוודאי.

אתי בנדלר: אבל מכיוון שאלו תקנות של הממשלה, צריכים את אישור משרד המשפטים כדי שיוכלו לתקן אותן במתכונת הזאת.

אתי בנדלר: במסגרת הדיון מחדש מדובר על הוספת סעיף תחילה לתקנות האלה, שקובע כי "תחילתן של תקנות אלה ביום י"ב בסיון התשס"ט (4 ביוני 2009)".

אתי בנדלר: מדובר על אותן תקנות שמבטלות את ההוראה שבה מדובר על כך שהתקנות הן בגדר הוראת שעה.

אתי בנדלר: כך שמַחְיִים בעצם את התקנות רטרואקטיבית.

אופיר אקוניס: אני מודה ליועצת המשפטית ומאשר את תקנות התעבורה (הוראת שעה), התשס"ו-2006 (תיקון), התשס"ט-2009, בדבר ביטול הוראת השעה בעניין השימוש ברכינוע.

אופיר אקוניס: תודה רבה.

אופיר אקוניס: הישיבה נעולה.